REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/356-13

5. novembar 2013. godine

B e o g r a d

Z A P I S N I K

28. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 1. OKTOBRA 2013. GODINE

Sednica je počela u 12,20 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Anđelković, Nebojša Berić, Ivan Jovanović, Dragomir J. Karić, Radojko Obradović, Zoran Pralica, Boško Ristić, Slavica Savić, Velimir Stanojević i Petar Škundrić.

Sednici su prisustvovali zamenici članova Odbora: Ivana Dinić (zamenik člana Odbora Zorana Anđelkovića) i Vladimir Marinković (zamenik člana Odbora Slavice Savić).

Sednici nisu prisustvovali članovi Odbora: Vladimir Ilić, Branka Karavidić, Saša Maksimović, Dušan Petrović, Nenad Popović i Kenan Hajdarević.

Sednici su, na poziv predsednika, prisustvovali iz Ministarstva spoljne i unutrašnje trgovine i telekomunikacija: Dušan Protić, Dušica Đorđević i Ljiljana Stanković, pomoćnici ministra; Jasmina Roskić, načelnik Odeljenja za sporazume o uzajamnom podsticanju i zaštiti ulaganja, koncesije i spoljnu trgovinu kontrolisanom robom, i Ljiljana Milić, rukovodilac Grupe.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o posredovanju u prometu i zakupu nepokretnosti, koji je podnela Vlada (broj 464-2885/13 od 18. jula 2013. godine);
2. Razmatranje Predloga zakona o izvozu i uvozu robe dvostruke namene, koji je podnela Vlada (broj 011-2990/13 od 24. jula 2013. godine);
3. Razmatranje Predloga zakona o izmenama i dopunama Zakona o elektronskoj trgovini, koji je podnela Vlada (broj 330-2008/13 od 21. maja 2013. godine);
4. Razmatranje Predloga zakona o izmenama i dopunama Zakona o zaštiti konkurencije, koji je podnela Vlada (broj 011-2853/13 od 17. jula 2013. godine);
5. Razmatranje Predloga zakona o potvrđivanju Sporazuma između Republike Srbije i Kraljevine Maroko o uzajamnom podsticanju i zaštiti ulaganja, koji je podnela Vlada (broj 335-2923/13 od 19. jula 2013. godine);
6. Razmatranje Predloga zakona o potvrđivanju Sporazuma između Vlade Republike Srbije i Vlade Kraljevine Maroko o osnivanju Mešovite komisije za trgovinu, ekonomsku i naučno-tehničku saradnju, koji je podnela Vlada (broj 011-2982/13 od 24. jula 2013. godine);
7. Predlog predsednika Odbora dr Aleksandre Tomić za organizovanje javnog slušanja na temu: „Energetska efikasnost kao mogućnost razvoja Srbije“.

Pre razmatranja utvrđenih tačaka dnevnog reda, Odbor je većinom glasova usvojio zapisnike 24, 25, 26. i 27. sednice Odbora.

Prva tačka dnevnog reda - **Razmatranje Predloga zakona o posredovanju u prometu i zakupu nepokretnosti**

Odbor je razmotrio Predlog zakona o posredovanju u prometu i zakupu nepokretnosti u načelu i podneo Izveštaj Narodnoj skupštini.

U uvodnim napomenama, Ljiljana Stanković, pomoćnik ministra spoljne i unutrašnje trgovine i telekomunikacija, je istakla da je cilj predloženog zakona, pre svega, da se unapredi poslovni ambijent, podigne nivo sigurnosti i eliminišu nepoštena tržišna utakmica i nelegalni posrednici. Procena je da se oko polovine do dve trećine prometa nepokretnosti obavi preko nelegalnih ili legalnih posrednika koji ne evidentiraju promet, što se odražava na sigurnost učesnika na tržištu i budžetske prihode. Definisani su uslovi za obavljanje posredovanja u prometu i zakupu nepokretnosti, stručni ispit za fizička lica koja će se baviti posredovanjem, obaveza osiguranja odgovornosti za štetu koja se klijentima učini na osnovu posredovanja i drugo, što bi trebalo da bez značajnih dodatnih troškova dovede do uređenja tržišta nepokretnosti.

U diskusiji narodni poslanici su postavljali pitanja, izneli stavove i mišljenja i dali predloge i sugestije. Postavljena su sledeća pitanja:

* da li se razmišljalo o tome ko treba da se bavi posredovanjem i da li treba da postoje ograničenja po pitanju stručne spreme i ostalog, odnosno da se tržište uredi tako što bi stručni ljudi, koje već imamo, bili uključeni u posao, a ne da izmišljamo nove procedure;
* da li je Ministarstvo spoljne i unutrašnje trgovine i telekomunikacija uključeno u proces pripreme novog Zakona o planiranju i izgradnji;
* ko će vršiti obuku i davati licence ljudima koji treba da se bave posredovanjem, odnosno kako će se to organizovati;
* kakav će biti odnos prema direktnom ugovaranju ili posredovanju bez naknade, kad neko poseduje prijateljski, a da nije u vidu zanimanja;
* na koji način će se uvesti u legalne tokove oni koji izdaju i uzimaju u zakup poslovni prostor i stanove.

U raspravi je istaknuto da su predloženim zakonom predviđeni instrumenti koji suštinski treba da pomognu da se smanji siva ekonomija i uspostavi red na tržištu prometa nepokretnosti. Ukazano je da je u pripremi novi zakon o planiranju i izgradnji kojim se predviđa nekoliko novih komisija i tela. Uvodi se poseban registar za investitore i nekretnine, komisija koja utvrđuje cene nekretnina i drugo. Ako zakoni nisu usaglašeni onda dolazi do njihovog neprimenjivanja. Treba koristiti postojeće institucije kao što su Agencija za privredne registre, Privredna komora Srbije, Inženjerska komora Srbije i druge, a ne otvarati nove. Ministarstvo treba da se uključi u proces izrade drugih zakona u nadležnosti drugih ministarstava koji zadiru u materiju predloženog zakona kako bi rešenja bila usaglašena. Izneto je da praksa pokazuje da ima dosta problema sa posredovanjem u prodaji ili zakupu nekretnina. Predloženi zakon pre svega vodi računa, kako je to u obrazloženju predloga navedeno, o tome da se puno posrednika bavi tim poslom, da ne evidentiraju promet i da je država uskraćena za porez. Osnovni motiv donošenja predloženog zakona treba da bude interes građana kao učesnika u prometu. Nejasna je definicija ugovora o prometu i nije kompatibilna sa definicijom ugovora o posredovanju u Zakonu o obligacionim odnosima koja je detaljnija, pa to može sudovima dati osnov za različita tumačenja u sporovima. Nedovoljno su zaštićeni kupci i zakupci stanova. Zaštita prava građana kao učesnika u prometu nepokretnosti, posebno kupca nije u dovoljnoj meri sagledana. Ne vide se prava učesnika u prometu. Posrednik može da prikriva nalogodavca sve do momenta zaključenja pravnog posla, tako da druga strana ne zna da li ulazi u pravni posao sa nekim ko ima integritet i bonitet. Tu postoji osnov za zloupotrebe. Mnoga rešenja iz predloženog zakona se preklapaju sa rešenjima u Zakonu o obligacionim odnosima, tako da će se stvoriti problemi u radu sudova. Menja se status predugovora koji je priznat Zakonom o obligacionim odnosima.

Izneto je da se u razvijenim zemljama vrši procena nepokretnosti u pogledu pregleda kakva je gradnja, uvida u planove izgradnje, da li konstuktivni elementi zadovoljavaju standarde, da li je trusno područje, klizište i drugo. Stiče se utisak da su nevladine organizacije za zaštitu potrošača bile nedovoljno uključene. Treba više uraditi po pitanju procene stanova u pogledu kvaliteta gradnje i uslova stanovanja, zemljišta i drugog. Neke agencije i kod nas imaju značajna iskustva i bilo bi dobro pozvati ih i kroz javno slušanje čuti njihova iskustva i time dati mogućnost narodnim poslanicima da se aktivnije uključe. Bez procene poznatih agencija banke teško daju hipoteke na nekretnine. Istaknuto je da bi kod posredovanja trebalo obavezno uključiti obavezu tehničke procene koju bi radili stručni ljudi čija bi naknada bila od 5-10% od onoga što uzimaju posrednici. Izneto je i da je korisno da se usvoji predloženi zakon, a kasnije da se na osnovu prakse iz njegovog sprovođenja menja. Pozitivne efekte zakona imaćemo posebno u fiskalnom pogledu i smanjenju nezaposlenosti. Za početak je dobro da sa srednjom školom može da se dobije licenca za posredovanje, a kasnije može se podići nivo i uvesti i obaveza da firme za posredovanje imaju i jednog pravnika.

Povodom diskusije, predstavnici Ministarstva spoljne i unutrašnje trgovine i telekomunikacija su istakli da je zbog teške situacije u prometu i zakupu nepokretnosti ocenjeno da je potrebno predložiti poseban zakon o posredovanju u prometu i zakupu nepokretnosti. Predložena rešenja se ne preklapaju sa materijom iz Zakona o planiranju i izgradnji. Aktivnosti posrednika prilikom dovođenja u vezu kupca i prodavca podižu se na viši nivo, pre svega radi zaštite građanina. Cilj je da kupci budu na pravi način informisani o svemu onome što je predmet posredovanja, kako bi doneli kvalitetnu odluku o kupovini. Organizacije potrošača su aktivno učestvovale u javnoj raspravi. Prioritet predloženog zakona je da obezbedi pravnu sigurnost u poslovima posredovanja u prometu nepokretnosti i podigne kvalitet usluga posredovanja. Pravna sigurnost u prometu nepokretnosti uslovljena je i rešenjima iz Zakona o planiranju i izgradnji. Sistem notara u praksi još nije zaživeo, a on bi trebao dosta da doprinese pravnoj sigurnosti prometa nepokretnosti. Uvidom u registar licenciranih posrednika klijent će biti u mogućnosti da vidi da li je neko lice ovlašćeno za poslove posredovanja. Zakon ne zabranjuje promet između građana, a ukoliko neki posrednik želi pod ovlašćenim uslovima da obavlja posredovanje takvu aktivnost mora da zabeleži na adekvatan način. Ministar će propisati program i način sprovođenja polaganja stručnog ispita, visinu takse i ostalo za one koji treba da dobiju licencu za posredovanje. Dobra je ideja da se možda u posredovanju prometa nepokretnosti uključi i tehnička procena, ali u ovom momentu to bi bilo rizično. Možda to može da bude tema za neke kasnije eventualne izmene zakona. Predviđeno je obavezno osiguranje za posrednike, za naknadu štete stranci, ako nesavesno obave posao. Posrednici koji će imati značajnija specifična znanja doprineće eliminisanju nekvalitetnijih ponuđača nekretnina. Propisane evidencije doprineće lakšem sprovođenju nadzora poslova posredovanja u prometu i zakupu nepokretnosti.

U diskusiji su učestvovali Aleksandra Tomić, Radojko Obradović, Boško Ristić, Vladimir Marinković, Dragomir Karić, Zoran Pralica, Zoran Anđelković, Ljiljana Stanišić i Dušan Protić.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o posredovanju u prometu i zakupu nepokretnosti u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Druga tačka dnevnog reda – **Razmatranje** **Predloga zakona o izvozu i uvozu robe dvostruke namene**

Odbor je razmotrio Predlog zakona o izvozu i uvozu robe dvostruke namene u načelu i podneo Izveštaj Narodnoj skupštini.

U uvodnim napomenama, predstavnik Ministarstva spoljne i unutrašnje trgovine i telekomunikacija, istakao je da će usvajanjem i stupanjem na snagu predloženog zakona Srbija uskladiti svoje zakonodavstvo sa zakonodavstvom Evropske unije. Regulisano je pitanje brokeringa i posredovanja u trgovini robom dvostruke namene. Predviđeno je da je za uvoz, odnosno izvoz robe potrebna dozvola, ne samo za robu koja se nalazi na nacionalnoj kontrolnoj listi, nego i za robu koja može da bude iskorišćena za neku krajnju vojnu namenu. Ministarstvo izdaje dozvole za promet robom dvostruke namene i u obavezi je da godišnje izveštaje dostavlja Vladi na usvajanje.

U diskusiji je postavljeno pitanje koliko je vremena potrebno da bi se propis koji se donese na nivou Evropske unije primenio u našoj zemlji, posebno imajući u vidu da su najveće zloupotrebe u periodu od donošenja međunarodnog akta do donošenja akta pojedinačne zemlje.

Povodom postavljenog pitanja, predstavnik Ministarstva spoljne i unutrašnje trgovine i telekomunikacija je istakao da Republika Srbija redovno usaglašava nacionalne kontrolne liste. Poslednje izmene kontrolne liste koje su usvojene u Evropskoj uniji u aprilu prošle godine, usvojene su kod nas u martu ove godine. Godinu dana je potrebno za usvajanje izmena kontrolne liste, jer liste imaju više od 200 strana, a u pitanju je jako stručna terminologija i problematika. Postoji Komisija za identifikaciju robe dvostruke namene koju čine eksperti iz najrazličitijih oblasti.

U diskusiji su učestvovali Radojko Obradović i Jasmina Roskić.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izvozu i uvozu robe dvostruke namene u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Treća tačka dnevnog reda – **Razmatranje** **Predloga zakona o izmenama i dopunama Zakona o elektronskoj trgovini**

Odbor je razmotrio Predlog zakona o izmenama i dopunama Zakona o elektronskoj trgovini u načelu i podneo Izveštaj Narodnoj skupštini.

U uvodnim napomenama, predstavnik Ministarstva spoljne i unutrašnje trgovine i telekomunikacija je istakao da se predloženim izmenama i dopunama, pre svega, vrše određena pojašnjenja u vezi oblika ugovora koji se zaključuje u poslovima elektronske trgovine, kao dokaznoj formi pred sudom. Predviđena je nova mera kod hitnih situacija, kao privremena mera ograničenja pružanja usluga informatičkog društva koja se određuje sudskim putem u slučajevima narušavanja obaveza koje su predviđene Zakonom o elektronskoj trgovini.

U diskusiji narodni poslanici su istakli da se značaj elektronske trgovine sve više pojačava. Trebalo je uključiti više učesnika u javnu raspravu. Postavljeno je pitanje da li su rešeni problemi plaćanja. Izneto je da je trebalo izmeniti odredbu o vremenu zaključenja ugovora, posebno kada se kaže da ponuda ili prihvat ponude se smatra učinjenim kada je korisnik mogao da pristupi informaciji, odnosno nalogu. Taj deo može da bude sporan u primeni ili da izazove različita tumačenja.

Povodom diskusije, predstavnici Ministarstva spoljne i unutrašnje trgovine i telekomunikacija su istakli da je ekspanzija elektronske trgovine prioritet našeg tržišta imajući u vidu njegovu strukturu i potencijal. Vrlo je osetljivo pitanje uređivanja interneta i mi definišemo samo ono što je definisano kao obaveza u Evropskoj uniji. Postoji niz pitanja u našoj nedovoljno razvijenoj praksi kada je reč o pravnom prometu. U toku je rad na reviziji Zakona o elektronskim komunikacijama. Ministarstvo i Narodna banka Srbije rade na stvaranju tehničkih mogućnosti za pravni i finansijski promet koji bi mogao da se ostvari preko „Pejpala“. U svetlu dobijanja IPA projekata, koji su jako značajni za razvoj našeg tržišta, prihvaćen je zaključak da na tržištu Srbije ne postoje zakonske prepreke za snažniji razvoj elektronske trgovine. Na elektronsku trgovinu odnose se sve zakonske odredbe koje važe i za ostalu trgovinu, s tim što su specifičnosti propisane u Zakonu o elektronskoj trgovini. Deo direktive za elektronsku trgovinu Evropske unije sastavni je deo i Zakona o zaštiti potrošača, koji će uskoro biti u savršenijem obliku predložen Narodnoj skupštini.

U diskusiji su učestvovali Zoran Anđelković, Boško Ristić, Dušan Protić i Ljiljana Stanković.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o elektronskoj trgovini u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Četvrta tačka dnevnog reda – **Razmatranje** **Predloga zakona o izmenama i dopunama Zakona o zaštiti konkurencije**

Odbor je razmotrio Predlog zakona o izmenama i dopunama Zakona o zaštiti konkurencije u načelu i podneo Izveštaj Narodnoj skupštini.

U uvodnim napomenama, predstavnik Ministarstva spoljne i unutrašnje trgovine i telekomunikacija je rekao, pored ostalog, da su predložene izmene i dopune na osnovu prakse u protekle tri godine, a usmerene su na procesne i institucionalne odredbe. Deo izmena predložen je na osnovu primedbi Evropske komisije, a odnose se na produženje roka zastarelosti za sprovođenje složenih istraga i ispitivanje koncentracija i procesni teret dokazivanja. Drugi deo vezan je za doradu određenih procesnih rešenja radi efikasnosti, transparentnosti i sigurnosti pravnog postupka koji se odvija pred Komisijom za zaštitu konkurencije. Značajna je izmena o prekidu postupka na osnovu predloga stranke koje mere je spremna da preduzme i na koji način da se otkloni ono što je predmet primedbi Komisije. Na taj način se rešava najveći broj slučajeva povreda konkurencije koje su predmet ispitivanja Evropske komisije. Predložene su određene institucionalne promene sastava članova Saveta Komisije, tako da najmanje po dva člana budu pravnici i ekonomisti. Novina je uvođenje etičkog kodeksa kojim će se utvrditi jedinstvena pravila ponašanja i postupanja članova organa i zaposlenih u Komisiji. Cilj je očuvanje dostojanstva i ugleda Komisije u javnosti, nezavisnosti i nepristrasnosti, podizanja svesti i odgovornosti u svom radu i sprečavanje zloupotrebe i pritisaka na Komisiju.

U diskusiji, narodni poslanici su istakli da su se određena pravna lica pismeno obraćala sa primedbama na rad Komisije, da je predsednik Komisije dugo na bolovanju, jedan član Saveta Komisije stekao uslov za penziju, što sve otežava rad organa Komisije. Usvajanjem predloženih izmena i dopuna Odbor će biti u prilici da da značajan doprinos, novim izborom predsednika i članova Saveta Komisije, podizanju nivoa u oblasti konkurencije i stvaranju tržišnih uslova. Postavljeno je pitanje da li je odredba o zastarelosti u skladu sa Ustavom, s obzirom da se produžava rok zastarelosti sa tri na pet godina. Ukazano je na različito postupanje Komisije i Upravnog suda u vezi ocene koncentracije učešća na tržištu sa stanovišta vrste robe kojom se trguje i postavljeno pitanje na šta se odnosi preciznije određivanje uslova za utvrđivanje dominantnog položaja na tržištu. Izneto je da je bitno za podizanje kapaciteta Komisije ekonomsko znanje, što trenutno nedostaje sadašnjem sastavu Saveta Komisije. Predloženo je da razmatranje važnih tačaka na Odboru kao što je ova treba da bude van održavanja plenarne sednice.

Povodom diskusije, predstavnik Ministarstva spoljne i unutrašnje trgovine i telekomunikacija je rekao da je pitanje retroaktivnosti razmotrio Odbor za ustavna pitanja i zakonodavstvo i dao pozitivno mišljenje. Reč je o procesnoj odredbi koja podrazumeva da u momentu stupanja na snagu svaki postupak koji nije zastareo na njega će se primeniti nova odredba o zastarelosti. To jeste otežavanje situacije stranke u postupku, ali nije retroaktivnost. Izmenjena je odredba koja se odnosi na utvrđivanje dominantnog položaja tako da prethodna norma od 40% udela na relevantnom tržištu gubi značaj koji je imala. Predviđeni su kriterijumi za utvrđivanje dominantnog položaja učesnika na tržištu, koji nisu kumulativni. Teret dokazivanja dominantnog položaja biće na Komisiji.

U diskusiji su učestvovali Aleksandra Tomić, Boško Ristić, Vladimir Marinković, Radojko Obradović i Dušan Protić.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o zaštiti konkurencije u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Peta i šesta tačka dnevnog reda - **Razmatranje Predloga zakona o potvrđivanju Sporazuma između Republike Srbije i Kraljevine Maroko o uzajamnom podsticanju i zaštiti ulaganja; Razmatranje Predloga zakona o potvrđivanju Sporazuma između Vlade Republike Srbije i Vlade Kraljevine Maroko o osnivanju Mešovite komisije za trgovinu, ekonomsku i naučno-tehničku saradnju**

Odbor je razmotrio Predlog zakona o potvrđivanju Sporazuma između Republike Srbije i Kraljevine Maroko o uzajamnom podsticanju i zaštiti ulaganja i Predlog zakona o potvrđivanju Sporazuma između Vlade Republike Srbije i Vlade Kraljevine Maroko o osnivanju Mešovite komisije za trgovinu, ekonomsku i naučno-tehničku saradnju i podneo izveštaje Narodnoj skupštini.

Na predlog predsednika, Odbor je većinom glasova odlučio da objedini raspravu po petoj i šestoj tački dnevnog reda.

U diskusiji istaknuta je velika investiciona mogućnost Alžira i iznet predlog da se na nekoj od narednih sednica Odbora dogovori da se traži informacija od Vlade kako napreduje primena međunarodnih sporazuma i da li postoji prostor da se unapredi saradnja. Možda bi trebalo tražiti posebno informaciju o ekonomskoj i naučno-tehničkoj saradnji i informaciju o podsticaju i zaštiti investicija.

Povodom diskusije, predstavnik Ministarstva spoljne i unutrašnje trgovine i telekomunikacija je istakao da saradnja sa Alžirom ide uzlaznom linijom i da naša preduzeća tamo rade, odnosno osnivaju zajednička preduzeća.

U diskusiji su učestvovali Radojko Obradović i Ljiljana Milić.

a) Odbor je odlučio većinom glasova da predloži Narodnoj skupštini da prihvati Predlog zakona o potvrđivanju Sporazuma između Republike Srbije i Kraljevine Maroko o uzajamnom podsticanju i zaštiti ulaganja.

Za izvestioca Odbora na sednici Narodne skupštine određena je Aleksandra Tomić, predsednik Odbora.

b) Odbor je odlučio većinom glasova da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Kraljevine Maroko o osnivanju Mešovite komisije za trgovinu, ekonomsku i naučno-tehničku saradnju.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Sedma tačka dnevnog reda - **Predlog predsednika Odbora dr Aleksandre Tomić za organizovanje javnog slušanja na temu: „Energetska efikasnost kao mogućnost razvoja Srbije“**

Predsednik Odbora, Aleksandra Tomić je obrazložila predlog za održavanje javnog slušanja. Istakla je da se u prethodna dva meseca dosta radilo sa organizacijama koje su, u svojim projektnim rešenjima, kao što je GIZ, imale određene predloge i rešenja za pokretanje tržišta u oblasti energetske efikasnosti, a naročito u oblasti zgradarstva, odnosno građevine. Najinteresantniji je deo koji se odnosi na pokretanje tržišta nezavisno od državnog budžeta. Namera je da Odbor aktivno učestvuje u kreiranju tržišnih aktivnosti. Na inicijativu Beogradskog fonda za političku izuzetnost predloženo je javno slušanje na koje, pored ministara energetike, zaštite i razvoja životne sredine i građevinarstva i urbanizma, će biti pozvani i ostali učesnici koji su predloženi od strane Beogradskog fonda za političku izuzetnost. U prilogu je dostavljen Predlog programa. Na forumu Zelene gradnje, gde je bilo prisutno preko 40 predstavnika privrede, prihvaćen je predlog o održavanju javnog slušanja. Treba pokazati da Odbor može da bude kreator dobrih aktivnosti i pokretanja tržišta, a u tom cilju treba formirati radnu grupu Odbora koja bi se kasnije proširila, i koja bi pozvala i neke stručne institucije. Radna grupa bi trebalo da pripremi određeno javno slušanje, gde bi bili pozvani ministri privrede i finansija, o načinima na kojima bi država pomogla finansiranje razvoja enegretske efikasnosti javnih zgrada, privrednih subjekata i industrije.

U diskusiji je izneto da je zahvaljujući GIZ-u urađena tipologija stambene zgrade. GIZ je u saradnji sa Arhitektonskim fakultetom iz Beograda napravio četvorotomno izdanje gde su svi objekti za kolektivno i individualno stanovanje podeljeni po kategorijama. U zavisnosti od toga su definisani njihovi energetski razredi. Sada postoje potpuni podaci sa koliko ulaganja može da se podigne i ostvari određeni nivo ušteda i energetske stabilnosti. Treba napraviti stalnu radnu grupu da kontinuirano prati, pre svega, primenu propisa iz energetske efikasnosti, finansiranje i ispunjavanje obaveza iz međunarodnih sporazuma, posebno smanjenja potrošnje energije. Treba uraditi tipologiju javnih zgrada, kao što je urađena za stambene zgrade, kako bi mogli da se definišu modeli energetskih sanacija. Sa cenom energije koja danas važi u Srbiji ulaganja u energetsku efikasnost se vraćaju za pet godina, a tu stopu povraćaja kapitala nemaju čak ni telekomunikacije. Pri tom, treba imati u vidu i da je Srbija energetski zavisna zemlja. Izneto je da tema efikasnosti korišćenja energije treba da obuhvati, ne samo povećanje efikasnosti kroz zaštitu objekata i štednju, nego i kako da koristimo obnovljivu energiju. Istaknut je primer korišćenja obnovljivih izvora energije na farmama u Lombardiji i Austriji. Treba naći formu kako da podstaknemo ljude da koriste obnovljive izvore energije. Podržan je predlog za održavanja javnog slušanja. Uspešne nacije i društva brižljivo čuvaju i koriste svoje resurse. Treba podizati i svest o potrebi štednje energije. Pored efikasnosti energije, treba više aktivnosti na supstituciji uvoza energije, posebno na realizaciji korišćenja dobijanja energije iz biomase. Izneto je da Odbor treba više da se bavi regionalnim razvojem, posebno imajući u vidu velike razlike u razvijenosti opština i gradova. Treba stvoriti uslove u nerazvijenim opštinama da građani dobiju grejanje, pa da se onda bavimo kako da ga efikasno koriste. Radna grupa bi trebalo da se proširi i sa narodnim poslanicima iz drugih odbora.

U diskusiji su učestvovali Aleksandra Tomić, Radojko Obradović, Boško Ristić i Zoran Anđelković.

Na predlog predsednika, Odbor je, u skladu sa čl. 83. i 84. Poslovnika Narodne skupštine, jednoglasno doneo Odluku o organizovanju javnog slušanja na temu: „Energetska efikasnost kao mogućnost razvoja Srbije“, 9. oktobra 2013. godine, u 11,00 časova, u Maloj sali Doma Narodne skupštine. Odbor je ovlastio predsednika da na osnovu dodatnih predloga članova Odbora utvrdi konačnu listu učesnika i program javnog slušanja.

Na predlog predsednika, Odbor je, jednoglasno doneo Odluku o formiranju Radne grupe za praćenje i unapređenje energetske efikasnosti u sastavu: Radojko Obradović, predsednik; Petar Škundrić, član i Dragomir Karić, član. Odbor je ovlastio Radnu grupu da u cilju praćenja i predlaganja mera za unapređenje energetske efikasnosti može pozivati da u radu Radne grupe učestvuju i drugi narodni poslanici, predstavnici ministarstava i drugi subjekti, kao i tražiti odgovarajuće informacije i održavati sastanke sa predstavnicima ministarstava, privrednih komora i drugim subjektima bitnih za oblast energetske efikasnosti.

Sednica je zaključena u 14,30 časova.

Sastavni deo zapisnika čini obrađeni tonski snimak sednice Odbora.

SEKRETAR PREDSEDNIK

Dušan Lazić dr Aleksandra Tomić